KIRJALLINEN KYSYMYS E-1854/98

esittäjä(t): Maartje van Putten (PSE) komissiolle

(12. kesäkuuta 1998)

Aihe: Ohjelma AKT-maiden kulttuurin tukemiseksi Euroopassa

Voiko komissio antaa tietoja siitä, miten ohjelma AKT-maiden kulttuurin tukemiseksi Euroopassa on pantu täytäntöön?

1. a) Kuinka suuri tämän ohjelman budjetti oli vuosina 1995, 1996, 1997 ja 1998?

b) Millaisia arviointiperusteita hankkeita koskevien hakemusten on täytettävä tullakseen otetuiksi huomioon myönnettäessä rahallista tukea kyseisen ohjelman perusteella?

c) Mistä koostuu hankkeita koskevien hakemusten käsittelymenettely (vastaanotettuja hakemuksia koskeva "protokolla", joka koskee käsittelyä, arviointia, päätösvaltaa, yhteyksiä hakemuksen esittäneiden järjestöjen kanssa, määräaikoja)? Onko tällöin ollut tapana lähettää hakemuksen esittäneille järjestöille niiden hakemusta koskeva vastaanottovahvistus ja käsittelysuunnitelma?

d) Mihin hankkeisiin on myönnetty rahallista tukea vuosina 1995, 1996, 1997 ja 1998?

2. a) Pitävätkö tietoni paikkansa, joiden mukaan edellä mainitun ohjelman budjetti oli vuonna 1998 pienempi kuin edellisvuosina?

b) Voiko komissio ilmoittaa, mitkä tämän erityisen budjettirajoituksen taustat/syyt olivat?

c) Jos budjetin rajallisuus ei antanut mahdollisuuksia hyväksyä kaikkia hakemuksia, jotka täyttivät 1 b kohdan mukaiset arviointiperusteet, millaisia lisäperusteita on käytetty vertailtaessa eri hakemuksia?

Komission jäsenen João de Deus Pinheironkomission puolesta antama vastaus

(31. heinäkuuta 1998)

1.a) Ohjelma Afrikan, Karibian ja Tyynenmeren eli AKT-maiden kulttuurin tukemiseksi Euroopassa luotiin Euroopan kehitysrahaston (EKR) rahoituksella vuonna 1994. Tätä ohjelmaa varten myönnetty 2 miljoonan ecun talousarvio mahdollisti 70 kulttuuritapahtuman rahoituksen syyskuusta 1994 toukokuuhun 1996. Ohjelmalle on myönnetty 300 000 ecun lisämääräraha poistamalla sen alkuperäisestä kokonaistalousarviosta yläraja, mikä on mahdollistanut 17 uuden hankkeen rahoituksen marraskuusta 1996 toukokuuhun 1997. Lisäksi 500 000 ecun täydennysohjelmasta voitiin myöntää avustuksia 38 kulttuuritapahtumaan tammi-kesäkuussa 1998. Kyseessä eivät siten ole peräkkäiset vuosikäyttövarat, vaan kokonaiskäyttövarat, joita on täydennetty kahdesti ennen 8. kehitysrahaston voimaantuloa.

1.b) Tämän ohjelman tavoitteena alusta alkaen on ollut avustuksen myöntäminen kulttuuritapahtumia varten, joihin luovat ja esittävät taiteilijat, kirjailijat ja muut henkisen elämän huomattavat edustajat osallistuvat ja joissa esitellään teoksia, jotka osoittavat AKT-maiden luovuutta ja kulttuurin monipuolisuutta mahdollisimman suurelle eurooppalaiselle yleisölle olosuhteissa, jotka ovat mahdollisimman hyvät niiden esille tuomiseen, niistä tiedottamiseen ja molemminpuoliseeen ymmärtämiseen ja siten, että ne mahdollisesti luovat markkinoita ja vahvistavat AKT-maiden kulttuurialan ammattilaisten verkostoa.

Ohjelman kahden ensimmäisen vuoden aikana suurin osa edellä mainittujen yleisten arviointiperusteiden mukaisista tapahtumista on voitu rahoittaa verrattain korkealla 25 000 ecun keskitasolla. Marraskuusta 1996 lähtien hakemukset ohjelmasta tiedottamiseksi koko Euroopassa ovat moninkertaistuneet, ja tämän vuoksi on jouduttu tiukentamaan valintaperusteita ja alentamaan avustusvarojen keskitasoa (joka on pudonnut noin 13 000 ecuun).

Vuoden 1997 lopulla tehty arviointi on antanut mahdollisuudet pohtia syvällisemmin tähän liittyviä ongelmia. Aikomuksena on myös ollut antaa mahdollisuudet kaikille jäsenmaille hyötyä tästä ohjelmasta, erityisesti niiden, joilla kulttuuriin tai talouteen liityvistä syistä on vähemmän mahdollisuuksia luoda yhteyksiä AKT-maiden kulttuureihin. Ohjelman pitäisi myös auttaa tasapuolisesti kaikkien AKT-maiden alueilla syntyneen luovan toiminnan esittelyssä, ja varsinkin niiden maiden taiteilijoiden, joilla on enemmän vaikeuksia päästä eurooppalaisen jakelun piiriin esim. maantieteellisen etäisyyden vuoksi tai koska yleisö tuntee heitä vähemmän.

Tämän johdosta hakemuksiin sovelletaan vastaisuudessa seuraavaa tärkeysjärjestykseen asetettua arviointiasteikkoa:

1. jäsenvaltio, jossa kulttuuritapahtuma pidetään 20 %

2. luovien tai esittävien taiteilijoiden ja teosten esittelyn kulttuurillinen kiinnostavuus 15 %

3. avustuksen todennäköinen vaikutus tapahtuman pitämiseen ja jatkamiseen 10 %

4. AKT-maissa oleva alue, josta luovat ja esittävät taiteilijat sekä esitettävät teokset ovat peräisin 10 %

5. tapahtuman järjestäjän pätevyys ja ammatillinen kokemus 10 %

6. arvioitu yleisö 10 %

7. suunniteltu kiertue yhteisössä 5 %

8. lippujen keskihinta 5 %

9. toimenpiteet tapahtuman esittelemiseksi ja siitä tiedottamiseksi sekä varsinkin nuorten kiinnostuksen herättämiseksi 5 %

10. täydentävät toimet markkinoiden tai AKT-maiden ammatillisten verkkojen luomiseksi Eurooppaan 5 %

11. Toimenpiteiden toteuttaminen AKT-maissa kulttuuritapahtuman yhteydessä 5 %

1.c) Hakemusten vastaanottamiseksi on vahvistettu aikataulu, jossa on viisi määräaikaa hakemusten jättämiseksi vuoden aikana. Vastaanottoilmoitus lähetetään hakijoille vastaisuudessa samalla kun ilmoitus menettelystä tiedottamiseksi.

Vuotta 1997 koskevassa arviossa, jonka on tehnyt Observatoire Interarts -niminen yritys ja joka lähetetään suoraan arvoisalle parlamentin jäsenelle ja parlamentin pääsihteeristöön, on erittäin myönteinen arvio tehdyistä valinnoista. Tiukka arviointiasteikko on myös vahvistanut puolueettomuutta.

Arvioinnissa on kuitenkin korostettu valinnan vaikeutumista hakemusten moninkertaistuttua. Tähän kysymykseen olisikin löydettävä vastaus ohjelmaa uudistettaessa.

1.d) Luettelo ohjelmasta vuosina 1995, 1996, 1997 ja 1998 tuetuista hankkeista lähetetään suoraan arvoisalle parlamentin jäsenelle ja parlamentin pääsihteeristöön.

2.a), b) ja c) On ennenaikaista puhua vuonna 1998 alkavasta uudesta ohjelmasta, joka edellyttää useita vaiheita kuten AKT-maiden viranomaisten pyyntöä ohjelman uudistamiseksi. Hiljattain vahvistettu arviointiasteikko vaikuttaa verrattain täydelliseltä hakemusten perusteellista tutkimista varten. Kuten kaikkia asteikkoja, sitäkin voidaan tiukentaa tai lieventää, ja kynnystä voidaan nostaa tai laskea, mikä riippuu ohjelmassa käytettäväksi annettavista budjettivaroista.